b'\n_START_ARTICLE_\nKarmela Kosovel\n_START_SECTION_\n\xc5\xbdivljenje in delo\n_START_PARAGRAPH_\nRodila se je v dru\xc5\xbeini  u\xc4\x8ditelja in zborovodje Antona Kosovela. Ljudsko \xc5\xa1olo je obiskovala v Se\xc5\xbeani, Pliskovici in Tomaju, zadnje tri razrede pri \xc5\xa1olskih sestrah v Mariboru, dekli\xc5\xa1ki licej pa v letih 1912\xe2\x80\x931916 v Ljubljani ter isto\xc4\x8dasno v Ljubljani \xc5\xa1tudirala glasbo na Glasbeni matici. V letih 1916\xe2\x80\x931918 je \xc5\xa1tudij prekinila, od 1918\xe2\x80\x931922 pa je \xc5\xa1tudirala na tr\xc5\xbea\xc5\xa1kem Conservatoriu di musica Giuseppe Tartini pri profesorici Idi Fredelich. Februarja 1923 je od\xc5\xa1la v M\xc3\xbcnchen, kjer je 1928 kon\xc4\x8dala \xc5\xa1tudij klavirja na tamkaj\xc5\xa1ni glasbeni akademiji. V letih 1928\xe2\x80\x931930 je pou\xc4\x8devala klavir na ljubljanskem glasbenem konservatoriju, nato od\xc5\xa1la na Dunaj, kjer je zasebno pou\xc4\x8devala klavir in korepetirala s pevci. 10 marca 1933 se je poro\xc4\x8dila s slikarjem in profesorjem risanja Alfonzom Graberjem. _NEWLINE_S samostojnimi koncerti je v letih 1927\xe2\x80\x931930 nastopala v Ljubljani. Njen repertoar je obsegal klavirske skladbe neoklasicisti\xc4\x8dne in romanti\xc4\x8dne dobe. Z bratom Sre\xc4\x8dkom sta bila zelo povezana, v pismih sta si dajala nasvete in kovala na\xc4\x8drte. Nameravala sta prirejati literarne ve\xc4\x8dere, na katerih bi Sre\xc4\x8dko bral svoje pesmi, ona pa bi spremljala s klavirsko glasbo, toda bratova prezgodnja smrt je te na\xc4\x8drte prepre\xc4\x8dila. Brat je zanjo prevedel tri pesmi v prozi francoskega pesnika Aloysiusa Bertranda, ki jih je Maurice Ravel 1908 uglasbil za klavir pod naslovom Gaspard de la nuit.'